**Referat fra bestyrelsesmøde i Fiskbæk lørdag den 4. januar 2020**

Deltagere: Ingelise Jensen (46), Anne Marie Thomsen (58), Kirsten Friis Hansen (62), Birgit Bannas (52), Jens Vedsted-Hansen (60) samt suppleanterne Ulla Thundal (56) og Ingrid Meldgaard (Tull) (42).

Mødet blev holdt hos Ingelise.

1. Valg af referent: Jens.
2. Godkendelse og underskrivelse af referat fra mødet 4. november 2019

Referatet blev godkendt og underskrevet.

1. Nyt siden sidst

Vi takkede Ulla for et rigtig fint og hyggeligt julearrangement lørdag den 7. december.

Der var konstateret utæthed i vandrør i endnu et hus. VVS-folk fra Jens Eriksens efterfølger kommer på mandag. Vi besluttede i den forbindelse at sende firmaets nye telefonnummer til alle medlemmer.

Vi drøftede forskellige spørgsmål ang. havehjælpen og besluttede at tage dette op på næste møde.

1. Låneomlægningen

Anne Marie havde modtaget opgørelser fra Realkredit Danmark og oplyste, at omlægningen var forløbet som planlagt. Dens betydning for Fiskbæk’s budget tages op på generalforsamlingen.

1. Vedligeholdelsesplan, herunder udskiftning af varmtvandsbeholdere

Anne Marie havde indhentet forslag og prisoverslag fra Beder Murerforretning. Her var der angivet en række vedligeholdelsesopgaver, der bør udføres i 2020 for at undgå øgede udgifter. Prisen for disse opgaver er anslået til ca. 217.000 kr. inkl. moms. Vi besluttede at få denne del af vedligeholdelsesplanen udført i den kommende tid, bl.a. rensning og maling af træværk samt diverse murerarbejder. Der afholdes møde med mureren 7. januar for at drøfte dette nærmere.

Herudover forventes en udgift på ca. 8-10.000 kr. pr. hus for udskiftning af vandvarmere. Der indhentes tilbud på dette fra VVS-firmaet. Derefter tager vi stilling til, om udskiftningen skal ske i løbet af 2020 eller vente til næste år.

Det kan desuden blive aktuelt at undersøge årsagen til lugtgener fra afløb.

I forbindelse med vedligeholdelsesplanen havde mureren påpeget, at der ikke bør gro planter op ad murværket, da de kan ødelægge dette. Bestyrelsen henstiller, at man undgår sådanne planter, og pointerer samtidig at evt. skader som følge heraf udbedres på beboerens egen regning.

1. Valuarvurdering

Vi besluttede at anvende samme valuar som i 2019. Ingelise vil kontakte denne for at få igangsat vurderingen forud for generalforsamlingen.

1. Planlægning af ordinær generalforsamling

Vi blev enige om at satse på at afholde generalforsamling enten 18. eller 19. marts eller 1. eller 2. april. Anne Marie vil drøfte disse datoer med revisoren, hvorefter Ingelise og Kirsten vil undersøge lokalemulighederne enten på kroen eller i sognegården.

1. Evt.

Nyvej 34 er sat til salg. Nuværende beboere i Fiskbæk kan senest 15. januar give besked til Ingelise, hvis de er interesseret i at anvende forkøbsretten til denne bolig. Hvis ingen gør dette, vil vi gå i gang med at sælge boligen til en interesseret køber, som i forvejen er skrevet på Fiskbæk’s interesseliste. Som led i denne procedure vil det blive aftalt med sælger og køber, hvornår overtagelse kan ske, og hvornår bestyrelsen skal foretage gennemgang af boligen.

Nyt bestyrelsesmøde afholdes mandag den 10. februar kl. 17.00 hos Ulla.